Benipeixcar ret homenatge a la seua història i a les seues persones majors amb el Passeig de la Memòria
26 maig 2025

## Benipeixcar ret homenatge a la seua història i a les seues persones majors amb el Passeig de la Memòria26 maig 2025Última actualització: 26 maig 2025

![](../gestion/img/3a2b1f954456368754635913ccb6a72805ea666a2ccf0ffe0cb044041baae1c6.jpg)  
  

El barri de Benipeixcar va viure aquest diumenge una jornada emotiva amb motiu de la inauguració del "Passeig de la Memòria" i l’homenatge a les persones majors del veïnat, en el marc de la commemoració dels 60 anys de l’annexió del poble a Gandia.  
La jornada va començar amb una missa a l'església del barri, seguida de danses tradicionals a la plaça i una cercavila fins a la plaça Doctor Ferran. Allí es va celebrar l’acte d’inauguració del Passeig de la Memòria, que inclou una exposició fotogràfica amb més de 30 imatges que rememora la història viva de Benipeixcar.

El president de l’Associació de Veïns, **Salvador Calafat**, va descobrir el cartell amb el nom del passeig, i representants de les festes i falles del barri, juntament amb la presidenta de la Junta de Districte, **Inma Rodríguez**; la regidora de Persones Majors, **Maribel Codina**; i l’alcalde de Gandia, **José Manuel Prieto**, van destacar les imatges que componen l’exposició.  
Posteriorment es va celebrar l’homenatge a la Gent Major del barri, amb la participació de catorze veïns i veïnes de més de 90 anys.

L’acte va comptar amb poesia, projeccions de vídeos que van repassar la història del poble i els preparatius que es van realitzar per a l’homenatge, així com el lliurament d’un obsequi als 14 veïns i veïnes homenatjats.

La jornada va concloure amb la intervenció de l’alcalde, qui va posar en valor la memòria col·lectiva i la saviesa de les persones majors del barri. Prieto va agrair la iniciativa de l’Associació de Veïns de Benipeixcar d’organitzar un acte que reconeix el paper fonamental de qui ha superat els noranta anys, destacant que la seua trajectòria personal representa la història viva del poble.

El primer edil va remarcar que el futur només es pot construir des del coneixement del passat i el respecte per aquells que han obert camí. Va fer servir la metàfora de l’arbre amb arrels fortes per a explicar que les persones majors són la base ferma de la societat, i que escoltar-les és clau per a no perdre el rumb. Va reivindicar la importància del seu exemple de sacrifici, dignitat, treball i amor per la seua comunitat.

També va incidir en l’esperit participatiu de Benipeixcar, agraint l’esforç de les associacions i entitats del barri que han contribuït a millorar el Centre Social de Sant Cristòfol. En aquest context, va anunciar que pròximament el cementeri de Benipeixcar passarà a ser municipal, complint així una històrica reivindicació del veïnat.

L’alcalde va concloure la seua intervenció amb un profund agraïment per la generositat de les persones majors, la seua lluita incansable i per ser portadores d’una memòria imprescindible per a construir un futur amb identitat i valors compartits.